REZUMAT

Documentul de Referinţă (BREF) privind BAT (cele mai bune tehnici disponibile) intitulat „Producerea ceramicii (CER)” reflectă un schimb de informaţii realizat în temeiul articolului 16, alineatul (2) din Directiva 96/61/CE a Consiliului (Directiva IPPC). Prezentul rezumat descrie principalele constatări, o sinteză a celor mai importante concluzii privind BAT, consumul şi nivelele de emisii aferente. Rezumatul ar trebui citit împreună cu prefaţa, în care sunt explicate obiectivele acestui document, modalităţile de utilizare a acestuia şi termenii legali. Acesta poate fi citit şi înţeles ca un document de sine stătător, însă fiind un rezumat, nu prezintă toate complexităţile întregului document. Prin urmare, el nu reprezintă un substitut pentru întregul document ca instrument în luarea deciziilor privind BAT şi trebuie menţionat din nou că acest rezumat nu poate fi interpretat în mod corect dacă nu este citit împreună cu capitolele 4 şi 5.

DOMENIUL DE APLICARE A DOCUMENTULUI

Acest document vizează activităţile industriale menţionate în secţiunea 3.5 din anexa I la Directiva 96/61/EC, respectiv:

„3.5. Instalaţii pentru fabricarea produselor de ceramică prin ardere, în special ţigle, cărămizi, cărămizi refractare, plăci ceramice (gresie, faianţă), obiecte din ceramică sau porţelan, cu o capacitate de producţie de peste 75 de tone pe zi, şi/sau cu o capacitate a cuptorului de peste 4 m^3 şi cu o densitate pe cuptor de peste 300 kg/m^3”.

În sensul acestui document activităţile industriale care se încadrează în această descriere vor fi denumite „industrie ceramică”. Principalele sectoare care au la bază produsele ceramice (ceramica) fabricate sunt următoarele:

•	plăci de gresie şi faianţă
•	cărămizi şi ţigle
•	veselă şi obiecte ornamentale (ceramică de uz casnic)
•	produse refractare
•	obiecte sanitare
•	ceramică tehnică
•	ţevi din argilă vitrificată
•	agregate din argilă expandată
•	materiale abrazive anorganice

Pe lângă procesele de fabricaţie de bază, acest document vizează direct activităţile aferente care ar putea avea vreun efect asupra emisiilor sau a poluării. Astfel, acest document include activităţi pornind de la pregătirea materiilor prime până la expedierea produselor finite. Anumite activităţi, precum extragerea materiilor prime, nu sunt vizate deoarece acestea nu sunt considerate ca fiind direct legate de activitatea principală.

INDUSTRIA CERAMICĂ

În general termenul „ceramică” (produse ceramice) este utilizat pentru materiale anorganice (posibil cu un anumit conţinut organic), formate din compuşi nemetalici permanentizaţi printr-un proces de ardere. Pe lângă materialele pe bază de argilă, ceramica actuală include o multitudine de produse cu o fracţiune mică de argilă sau chiar deloc. Ceramica poate fi smălţuită sau mată, poroasă sau vitrificată.

Arderea produselor ceramice determină transformarea timp-temperatură a substanţelor minerale componente, de obicei într-un amestec de noi substanţe minerale şi faze vitroase. Proprietăţile caracteristice ale produselor ceramice includ rezistenţă ridicată, rezistenţă la uzură, durată lungă de viaţă, inerţie chimică şi netoxicitate, rezistenţă la căldură şi la foc, (de obicei) rezistenţă electrică şi uneori şi o porozitate specifică.

Materiile prime din argilă sunt larg răspândite în Europa, astfel încât produse ceramice precum cărămizile, care sunt relativ ieftine (dar care implică costuri de transport ridicate din cauza greutăţii lor), sunt fabricate efectiv în toate statele membre. Tradiţiile legate de construcţii şi aspectele legate de patrimoniu determină diferenţe de mărime a unităţilor de la o ţară la alta. Majoritatea produselor specializate care impun preţuri mai mari tind să fie fabricate în special în câteva ţări, care dispun de materii prime speciale necesare şi – de asemenea important – de tradiţii de măiestrie şi calificare.

PRINCIPALELE ASPECTE REFERITOARE LA MEDIU

În funcţie de procesele de fabricaţie specifice, instalaţiile care produc produse ceramice provoacă emisii care se degajă în aer, în apă şi în sol (deşeuri). În plus, mediul înconjurător poate fi afectat de zgomot sau de mirosuri neplăcute. Tipul şi volumul de aer poluat, de deşeuri şi de ape uzate depind de diferiţi parametri. Aceşti parametri sunt, de exemplu, materiile prime utilizate, agenţii auxiliari, carburanţii folosiţi şi metodele de producţie:

•	emisiile în aer: particule/praf, funingine, emisii gazoase (oxizi de carbon, oxizi de azot, oxizi de sulf, compuşi anorganici de fluor şi clor, compuşi organici şi metale grele) pot rezulta din fabricarea produselor ceramice
•	emisii în apă: apele uzate din proces conţin în special componente minerale (particule insolubile) şi alte materiale anorganice, cantităţi mici de numeroase materiale organice precum şi anumite metale grele
•	pierderile din proces/deşeurile: pierderile din proces care provin din fabricarea produselor ceramice, constau în special din diferite tipuri de nămol, produse sparte, matriţe de ghips uzate, agenţi de sorbţie uzaţi, reziduuri solide (praf, cenuşă) şi deşeuri din ambalaje
•	consumul de energie/emisii de CO_2: toate sectoarele din industria ceramică sunt mari consumatoare de energie, deoarece o parte importantă a procesului de fabricaţie implică uscarea urmată de ardere la temperaturi între 800 şi 2000 ºC. La ora actuală, gazul natural, gazul de petrol lichefiat (propan şi butan) şi păcura EL sunt utilizate în special pentru ardere, în timp ce păcura grea, gazul natural lichefiat (GNL), biogazul/biomasa, curentul electric şi combustibilii solizi (de exemplu cărbune, cocs petrolier) pot juca un rol ca surse de energie pentru arzătoare.

PROCEDEE ŞI TEHNICI APLICATE

Fabricarea produselor ceramice are loc în diferite tipuri de cuptoare, cu o gamă largă de materii prime, în numeroase forme, dimensiuni şi culori. Cu toate acestea, procedeul general de fabricare a produselor ceramice, este destul de uniform, pe lângă faptul că pentru fabricarea plăcilor de gresie şi faianţă, a ceramicii de uz menajer, a articolelor sanitare şi a ceramicii tehnice este utilizat adesea un procedeu de ardere în mai multe trepte.

În general, materiile prime sunt amestecate şi turnate, presate sau extrudate în formă. Apa este utilizată în mod regulat pentru amestecare completă şi modelare. Această apă este evaporată în uscătoare, iar produsele sunt aşezate fie manual în cuptor – în special în cazul cuptorului tip vagon operat periodic – sau sunt aşezate pe vagonete care sunt duse prin cuptoare tip tunel sau pe vatră cu role operate continuu. Pentru fabricarea agregatelor de argilă expandată sunt utilizate cuptoare rotative. 

În timpul arderii, este necesar un gradient foarte precis de temperatură care să asigure că produsele sunt tratate corect. Pe urmă, este necesară răcirea controlată, astfel încât produsele să elimine treptat căldura şi să-şi păstreze structura ceramică. Apoi produsele sunt ambalate şi depozitate pentru livrare.

EMISII ŞI CONSUMURI

Emisii

Prelucrarea argilelor şi a altor materii prime ceramice duce inevitabil la formarea prafului – în special în cazul materialelor uscate. Uscarea (inclusiv uscarea prin pulverizare), cominuţia (sfărâmare, măcinare), sortarea, amestecarea şi transportul pot genera emisii de praf fin. De asemenea, praful se formează şi în timpul decorării şi arderii obiectelor, precum şi în timpul prelucrării sau al operaţiunilor de finisare pe obiectele arse. Emisiile de praf nu sunt generate doar de materiile prime descrise mai sus, ci şi combustibilii contribuie la aceste emisii în aer.

Compuşii gazoşi emişi în timpul uscării şi al arderii provin în special din materiile prime, dar şi combustibilii contribuie la emiterea poluanţilor în formă gazoasă. Aceştia sunt în special SO_X, NO_X, HF, HCl, COV şi metale grele.

Apa uzată din proces rezultă în special când materialele argiloase spălate sunt în suspensie în jetul de apă din procesul de fabricaţie şi al curăţării echipamentului, dar emisiile în apă apar şi în timpul operării epuratoarelor umede de gaze reziduale. Apa adăugată direct în amestecurile din obiectele ceramice se evaporă apoi în aer în timpul fazelor de uscare şi ardere.

Pierderile din producţie pot fi adesea reciclate şi reutilizate în cadrul unităţii datorită specificaţiilor produsului sau cerinţelor de fabricaţie. Materialele, care nu pot fi reciclate în interior, sunt scoase din unitate şi utilizate în alte industrii sau sunt furnizate unităţilor externe de reciclare sau de depozitare a deşeurilor.

Consumuri

Cea mai importantă cantitate de energie se utilizează în fabricarea ceramicii la arderea în cuptor şi, în multe procese, uscarea produselor intermediare sau a produselor fasonate necesită, de asemenea, un consum mare de energie.

Apa este utilizată practic în toate procesele ceramice, iar apa de bună calitate este esenţială pentru pregătirea argilelor şi a barbotinei smălţuite, structurile de argilă pentru extrudare, „luturi” pentru modelare, pregătirea pudrelor uscate de pulverizare, sfărâmare/măcinare umedă şi operaţii de spălare sau curăţare.

În industria ceramică se consumă o gamă largă de materii prime. Acestea includ materialele de formare a structurii principale, care implică tonaje mari, şi diverşi aditivi, lianţi şi materiale decorative aplicate pe suprafaţă care sunt folosiţi la o scară mai redusă.

TEHNICI CARE DE LUAT ÎN CONSIDERARE ÎN DETERMINAREA BAT

Problemele importante pentru punerea în aplicare a IPPC în industria ceramică sunt reducerea emisiilor în aer şi apă, eficienţa energetică, utilizarea materiei prime şi a apei, minimizarea, recuperarea şi reciclarea pierderilor/deşeurilor din proces şi a apei uzate din proces, precum şi sistemele de management eficiente.

Problemele de mai sus sunt abordate printr-o varietate de tehnici integrate în procesul de fabricaţie şi de tehnici de final de ciclu, luând în considerare aplicabilitatea în cele nouă sectoare ceramice individuale. În acest context, în acest document sunt prezentate aproximativ 50 de tehnici pentru prevenirea şi controlul poluării , cu următoarele 7 titluri tematice:

Reducerea consumului de energie (eficienţă energetică)

Alegerea sursei de energie, a tehnicii de ardere şi a metodei de recuperare a căldurii este esenţială în proiectarea cuptorului şi, de asemenea, reprezintă unul dintre cei mai importanţi factori care afectează performanţele ecologice şi eficienţa energetică a procesului de fabricaţie. 

Mai jos sunt prezentate principalele tehnici pentru reducerea utilizării energiei, care pot fi aplicate individual sau în combinaţie, fiind discutate în detaliu în acest document:

•	proiectarea îmbunătăţită a cuptoarelor şi a uscătoarelor
•	recuperarea excesului de căldură din cuptoare
•	cogenerare/căldura combinată şi centrale electrice
•	înlocuirea păcurii grele şi a combustibililor solizi cu combustibili cu emisii reduse
•	modificarea corpurilor ceramice.

Emisiile de praf (particule)

Pentru a împiedica emisiile de praf difuze sau canalizate, sunt descrise măsuri şi tehnici, care se pot aplica individual sau în combinaţie. Acestea sunt:

•	măsuri pentru operaţiunile care generează praf
•	măsuri pentru zonele de depozitare în vrac
•	sisteme de desprăfuire/filtrare.

Compuşi gazoşi

Pentru a preveni emisiile de poluanti gazoşi în aer (în special SO_Xx, NO_Xx, HF, HCl, VOC), sunt descrise măsuri/tehnici primare şi secundare, care pot fi aplicate individual sau în combinaţie. Acestea sunt:

•	reducerea intrării de precursori ai poluanţilor
•	adăugarea aditivilor cu conţinut bogat în calciu
•	optimizarea procesului
•	instalaţii de sorbţie (adsorbanţi, absorbanţi) 
•	ardere finală.

Ape uzate tehnologice

Obiectivele şi soluţiile pentru reducerea apei uzate din producţie (emisii şi consum) sunt prezentate sub formă de măsuri de optimizare a procesului de fabricaţie şi a sistemelor de tratare a apelor uzate tehnologice. Pentru reducerea emisiilor din apa uzată tehnologică şi scăderea consumului de apă, se aplică de obicei combinaţii din aceste măsuri.

Pierderile din producţie/deşeurile

Obiectivele şi soluţiile pentru reducerea pierderilor din producţie/deşeurilor sunt prezentate cu referire la nămolul provenit din fabricarea produselor ceramice şi pierderile solide din producţie/deşeurile solide sub forma optimizării procesului de fabricaţie, măsurilor/tehnicilor de reciclare şi reutilizare. Pentru reducerea pierderilor/deşeurilor, sunt aplicate de obicei combinaţii din aceste măsuri/tehnici.

Consideraţii generale referitoare la zgomot

Sunt prezentate posibilităţile de reducere a zgomotului care se produce în diferitele etape din timpul procesului de fabricaţie a produselor ceramice. Este prezentat un rezumat general şi o descriere în vederea reducerii zgomotului.

Instrumente de management de mediu/sisteme de management de mediu (SMM)

SMM-urile sunt esenţiale pentru reducerea impactului asupra mediului a activităţilor industriale în general, cu anumite măsuri care sunt importante în special pentru ceramică. Aşadar, SMM sunt prezentate în acest document ca instrumente pe care operatorii le pot utiliza pentru a rezolva problemele legate de proiectare, construcţie, întreţinere şi scoatere din uz într-un mod sistematic, demonstrabil.

BAT PENTRU FABRICAREA CERAMICII

Capitolul BAT (capitolul 5) identifică acele tehnici care sunt considerate a fi BAT în sens general, în special pe baza informaţiilor din capitolul 4, luând în considerare definiţia din Articolul 2 alineatul (11) privind cele mai bune tehnici disponibile şi consideraţiile enumerate în anexa IV la directivă. Conform celor descrise mai pe larg în Prefaţă, capitolul BAT nu stabileşte şi nu propune valori limită de emisii, ci sugerează consumul şi valorile emisiilor asociate cu utilizarea BAT, precum şi selecţia BAT. Determinarea condiţiilor de autorizare adecvate va implica luarea în considerare a factorilor locali, specifici zonei, precum caracteristicile tehnice ale instalaţiei în cauză, localizarea geografică şi condiţiile locale de mediu. În cazul instalaţiilor existente, trebuie avută în vedere, de asemenea, viabilitatea economică şi tehnică a modernizării lor. 

Următoarele paragrafe rezumă concluziile cheie BAT pentru industria ceramică referitoare la cele mai relevante probleme de mediu. Concluziile BAT sunt stabilite pe două nivele. Secţiunea 5.1 prezintă concluziile generice BAT, şi anume cele care sunt în general aplicabile pentru toată industria ceramică. Secţiunea 5.2 conţine concluzii mai specifice BAT, şi anume cele pentru nouă sectoare de ceramică principale în acest scop. „Cele mai bune tehnici disponibile” pentru o instalaţie anume vor consta de obicei în utilizarea unei tehnici individuale sau a unei combinaţii de tehnici şi măsuri enumerate în capitolul corespunzător din cadrul secţiunilor generice şi specifice de sector. 

Trebuie menţionat că în acest rezumat, concluziile BAT din acest document sunt prezentate ca versiuni scurte. Pentru citirea concluziilor complete relevante BAT, a se vedea secţiunile corespunzătoare din capitolul 5 al acestui document. 

BAT generice

Secţiunea BAT generice cuprinde concluziile BAT generale privind toate cele nouă sectoare explicate şi descrise în detaliu în acest document.

Trebuie menţionat că în acest rezumat, concluziile BAT din acest document sunt prezentate ca versiuni scurte. Trebuie subliniat din nou că acest rezumat BAT, precum şi valorile BAT AEL aferente menţionate în rezumat nu pot fi interpretate corect dacă nu sunt citite împreună cu capitolul 4 şi concluziile complete BAT relevante din capitolul 5 al acestui document.

Management de mediu:

Punerea în aplicare şi aderarea la un sistem de management de mediu (SMM) care să includă, conform circumstanţelor specifice, elementele enumerate în secţiunea 5.1.1 din acest document.

Consumul de energie:

Reducerea consumului de energie prin aplicarea unei combinaţii de mai multe tehnici, care sunt enumerate în secţiunea 5.1.2.a a acestui document şi care pot fi rezumate astfel: 

•	proiectarea îmbunătăţită a cuptoarelor şi uscătoarelor 
•	recuperarea excesului de căldură din cuptoare, în special din zona de răcire 
•	aplicarea unui comutator de combustibil în procesul de ardere în cuptor (înlocuirea păcurii grele şi a combustibililor solizi cu combustibili cu emisii reduse) 
•	modificarea corpurilor ceramice.

Reducerea consumului de energie primară prin aplicarea cogenerării/căldurii combinate şi a centralelor electrice pe baza necesarului de căldură utilă, în cadrul programelor de reglementare a energiei viabile din punct de vedere economic.

Emisii difuze de pulberi:

Reducerea emisiilor de pulberi difuze prin aplicarea unei combinaţii de mai multe tehnici, care sunt enumerate în secţiunea 5.1.3.1 din acest document şi care pot fi rezumate ca măsuri pentru operaţiunile generatoare de pulberi şi măsuri pentru zonele de stocare în vrac. 

Emisii dirijate de pulberi din operaţiuni cu degajare de pulberi, altele decât cele rezultate din uscare, uscare prin pulverizare sau ardere:

Reducerea emisiilor dirijate de pulberi din activităţile generatoare de pulberi la 1 – 10 mg/m^3, ca valoare medie la jumătate de ora, prin aplicarea filtrelor cu sac. Intervalul poate fi mai mare în funcţie de condiţiile de operare specifice.

Emisiile de pulberi din procesele de uscare:

Păstrarea emisiilor de praf prin procese de uscare în intervalul 1 – 20 mg/m^3 ca valoare medie zilnică prin curăţarea uscătorului, prin evitarea acumulării reziduurilor de pulberi în uscător şi prin adoptarea metodelor de întreţinere corespunzătoare. 

Emisii de pulberi din procesele de ardere în cuptor:

Reducerea emisiilor de pulberi provenite din gazele reziduale din procesele de ardere în cuptor la 1 – 20 mg/m^3 ca valoare medie zilnică prin aplicarea unei combinaţii de mai multe tehnici, care sunt enumerate în secţiunea 5.1.3.4 din acest document. Aceste tehnici cuprind pe scurt utilizarea combustibililor cu emisii reduse de cenuşă şi reducerea formării de pulberi provenite din încărcarea obiectelor care vor fi arse în cuptor.

Prin aplicarea curăţării uscate a gazului de ardere cu un filtru, un nivel de emisie a prafului mai mic de 20 mg/m^3 în gazul de ardere epurat reprezintă BAT, iar prin aplicarea unor straturi de adsorbţie împachetate în stil cascadă un nivel de emisie de praf mai mic de 50 mg/m^3 în gazul de ardere epurat constituie BAT (pentru agregatele de argilă expandată, a se vedea BAT în sectorul respectiv).

Compuşi gazoşi, măsuri/tehnici primare:

Reducerea emisiilor de compuşi gazoşi (de exemplu HF, HCl, SO_X, COV, metale grele) de la gazele reziduale din procesele de ardere în cuptor prin aplicarea unei singure tehnici sau a unei combinaţii de mai multe tehnici, care sunt enumerate în secţiunea 5.1.4.1 din acest document. Aceste tehnici constau pe scurt în reducerea intrărilor de precursori poluanţi şi optimizarea curbei de încălzire.

Păstrarea emisiilor de NO_X de la gazele de ardere din procesele de ardere în cuptor sub 250 mg/m^3, ca valoare medie zilnică menţionată ca NO_2, pentru temperaturile de gaz în cuptor sub 1300 ºC, sau sub 500 mg/m^3, ca valoare medie zilnică menţionată ca NO_2, pentru temperaturile de gaz în cuptor de 1300 ºC şi mai mari, prin aplicarea unei combinaţii de măsuri/tehnici primare enumerate în Secţiunile 4.3.1 şi 4.3.3 din acest document (pentru agregatele de argilă expandată, a se vedea BAT în sectorul specific).

Păstrarea emisiilor de NO_X de la gazele reziduale din motoarele de cogenerare sub 500 mg/m^3, ca valoare medie zilnică menţionată ca NO_2, prin aplicarea măsurilor de optimizare a procesului.

Compuşi gazoşi, măsuri/tehnici secundare şi în combinaţie cu măsuri/tehnici primare:

Reducerea emisiilor de compuşi anorganici gazoşi de la gazele reziduale din procesele de ardere în cuptor prin aplicarea uneia sau mai multor tehnici care sunt enumerate în secţiunea 5.1.4.2 din acest document şi care constau pe scurt în adsorbante pat ambalate „tip cascadă” şi curăţarea gazelor de ardere uscate cu un filtru.

Următorul tabel din secţiunea 5.1.4.2 arată nivelele de emisii BAT pentru compuşii gazoşi anorganici de la gazele de ardere din procesele de ardere în cuptor prin aplicarea unei combinaţii de tehnici/măsuri primare menţionate în secţiunea 5.1.4.1.a şi/sau măsuri/tehnici secundare menţionate în secţiunea 5.1.4.2 din acest document. 

Parametru | Unitate, ca valoare medie zilnică | BAT AEL^1)
Fluor reprezentat ca HF | mg/m^3 | 1 – 10^2)
Clor reprezentat ca HCl | mg/m^3 | 1 – 30^3)

SO_X reprezentat ca SO_2
Conţinut de sulf în materie primă ≤0.25 %

mg/m^3

<500

SO_X reprezentat ca SO_2
Conţinut de sulf în materie primă >0.25 %

mg/m^3

500 – 2000^4)

^1) Intervalele depind de conţinutul poluantului (precursor) din materiile prime, şi anume pentru procesele de ardere a produselor ceramice cu un conţinut scăzut de poluanţi (precursor) în materiile prime, nivelele mai mici din interval sunt considerate BAT, iar pentru procesele de ardere a produselor ceramice cu un conţinut ridicat de poluant (precursor) în materiile prime, nivelele mai ridicate din interval sunt NEA BAT.
^2) Nivelul mai ridicat BAT poate fi mai scăzut în funcţie de caracteristicile materiei prime.
^3) Nivelul mai ridicat BAT poate fi mai scăzut în funcţie de caracteristicile materiei prime. De asemenea, NEA BAT mai ridicat nu trebuie să împiedice reutilizarea apei uzate.
^4) Nivelul mai ridicat BAT se aplică doar materiei prime cu un conţinut de sulf extrem de ridicat.

Ape uzate tehnologice (emisii şi consum):

Reducerea consumului de apă prin aplicarea mai multor măsuri de optimizare a procesului enumerate în secţiunea 4.4.5.1 din acest document, care pot fi aplicate individual sau în combinaţie.

Epurarea apei uzate tehnologice prin aplicarea mai multor sisteme de tratare a apei reziduale din producţie enumerate în secţiunea 4.5.2 din acest document, care pot fi aplicate individual sau în combinaţie pentru a asigura epurarea corespunzătoare a apei care va fi reutilizată în procesul de fabricaţie sau care va fi evacuată direct în cursurile de apă sau indirect în sistemul de canalizare municipal.

Tabelul următor din secţiunea 5.1.5 arată nivelele de emisie asociate BAT ale poluanţilor din apa uzată evacuată:

Parametru

Unitate

NEA BAT 
(probă reprezentativă medie la 2 ore)

Substanţe solide în suspensie | mg/l | 50,0
AOX | mg/l | 0,1
Plumb (Pb) | mg/l | 0,3
Zinc (Zn) | mg/l | 2,0
Cadmiu (Cd) | mg/l | 0,07

Dacă peste 50 % din apa din producţie este reutilizată în procesele de fabricaţie, concentrările mai mari ale acestor poluanţi pot fi încă NEA BAT, atâta vreme cât încărcătura specifică de poluator la cantitatea de producţie (kg din materia primă din producţie) nu este mai mare decât încărcătura de poluator care rezultă dintr-o rată de reciclare a apei mai mică de 50 %.

Nămol:

Reciclarea/reutilizarea nămolului prin aplicarea sistemelor de reciclare a nămolului şi/sau reutilizarea nămolului în alte produse.

Pierderile tehnologice solide/deşeuri solide:

Reducerea pierderilor solide din producţie/deşeuri solide prin aplicarea unei combinaţii de mai multe tehnici, care sunt enumerate în secţiunea 5.1.7 din acest document şi constau pe scurt în:

•	reintroducerea materiilor prime neamestecate 
•	reintroducerea produselor sparte rezultate din procesele de fabricaţie 
•	utilizarea pierderilor tehnologice solide în alte industrii 
•	controlul electronic al arderii 
•	aplicarea unei reglări optimizate.

Zgomot:

Reducerea zgomotului prin aplicarea unei combinaţii de mai multe tehnici, care sunt enumerate în secţiunea 5.1.8 din acest document şi constau pe scurt în:

•	împrejmuirea unităţilor
•	izolarea unităţilor împotriva vibraţiilor
•	utilizarea amortizoarelor de zgomot şi a ventilatoarelor rotative lente
•	amplasarea ferestrelor, a porţilor şi a dispozitivelor zgomotoase departe de vecinătăţi
•	izolarea fonică a ferestrelor şi a zidurilor
•	închiderea ferestrelor şi a porţilor
•	desfăşurarea activităţilor zgomotoase (exterioare) doar în timpul zilei
•	întreţinerea în bune condiţii a instalaţiei.

BAT specifice sectorului

Secţiunea BAT specifice sectorului cuprinde concluzii specifice BAT referitoare la fiecare din cele nouă sectoare explicate şi descrise în acest document. Trebuie subliniat din nou faptul că acest rezumat BAT precum şi intervalele NEA BAT aferente menţionate în rezumat nu pot fi interpretate corect dacă nu sunt citite împreună cu capitolul 4 şi concluziile complete relevante BAT din capitolul 5 al acestui document. 

Emisiile dirijate de pulberi:

Plăcile de gresie şi faianţă, ceramica de uz casnic, obiecte sanitare, ceramica tehnică, ţevi de argilă vitrificată:

Reducerea emisiilor dirijate de pulberi de la procesele de smălţuire prin pulverizare la 1 – 10 mg/m^3, ca valoare medie la jumătate de oră, prin aplicarea filtrelor de sac sau a filtrelor lamelare sinterizate.

Plăci de gresie şi faianţă, ceramică de uz casnic, ceramica tehnică:

Reducerea emisiilor dirijate de pulberi de la procesele de uscare prin pulverizare la 1 – 30 mg/m^3, ca valoare medie la jumătate de oră, prin aplicarea filtrelor cu sac, sau la 1 – 50 mg/m^3 prin aplicarea cicloanelor în combinaţie cu separatoare umede de praf pentru instalaţiile existente, dacă apa de clătire poate fi reutilizată.

Agregatele de argilă expandată:

Reducerea emisiilor dirijate de pulberi de la gazele reziduale la 5 – 50 mg/m^3, ca valoare medie zilnică, prin aplicarea precipitatorilor electrostatici sau separatoare umede de praf.

Emisiile de pulberi din procesele de ardere în cuptor:

Plăcile de gresie şi faianţă:

Reducerea emisiilor de pulberi din la gazele reziduale din procesele de ardere în cuptor la 1 – 5 mg/m^3, ca valoare medie zilnică, prin epurarea uscată a gazelor reziduale cu un filtru cu sac.

Compuşi gazoşi/măsuri/tehnici primare:

Cărămizi şi ţigle:

Reducerea emisiilor compuşilor gazoşi (de exemplu HF, HCl, SO_X,) de la gazele reziduale din procesele de ardere în cuptor prin adăugarea aditivilor bogaţi în calciu.

Agregate pentru argilă expandată:

Păstrarea emisiilor de NO_X din gazele reziduale din procesul de ardere în cuptorul rotativ sub 500 mg/m^3, ca valoare medie zilnică menţionată ca NO_2, prin aplicarea unei combinaţii de măsuri/tehnici primare.

Compuşi gazoşi/măsuri/tehnici secundare:

Plăci de gresie şi faianţă, ceramică de uz casnic, obiecte sanitare, ceramică tehnică:

Reducerea emisiilor de compuşi anorganici gazoşi de la gazele reziduale din procesele de ardere în cuptor prin aplicarea adsorbanţilor modulari, în special pentru debite mici de gaze reziduale (sub 18000 m^3/h) şi când concentraţiile de compuşi anorganici alţii decât HF (SO_2, SO_3, HCl) şi de pulberi din gazele nepurificate sunt scăzute.

Plăcile de gresie şi faianţă:

Reducerea emisiilor de HF de la gazele de ardere din procesele de ardere în cuptor la 1 – 5 mg/m^3, ca valoare medie zilnică, aplicând, de exemplu, epurarea uscată a gazelor arse cu un filtru cu sac.

Compuşi organici volatili:

Cărămizi şi ţigle, produse refractare, ceramică tehnică, abrazivi anorganici:

Reducerea compuşilor organici volatili de la gazele de ardere din procesele de ardere – cu concentraţii de gaz nepurificat de peste 100 la 150 mg/m^3, în funcţie de caracteristicile gazului nepurificat de exemplu compoziţie, temperatură – la 5 – 20 mg/m^3, ca valoare medie zilnică exprimata în C total, prin aplicarea arderii finale într-un termoreactor cu una sau trei camere.

Produse refractare tratate cu compuşi organici:

Reducerea emisiilor de compuşi organici volatili (COV) din volumele mici de gaze reziduale în urma tratării cu compuşi organici prin aplicarea filtrelor cu cărbune activ. Pentru volumele mari de gaze reziduale, BAT dispune reducerea emisiilor de compuşi organici volatili din tratarea cu compuşi organici prin aplicarea arderii termice finală la 5 – 20 mg/m^3.

Reutilizarea apelor reziduale din producţie:

Plăci de gresie şi faianţă, ceramică de uz casnic, obiecte sanitare:

Reutilizarea apei reziduale din procesele de fabricaţie cu o rată de reciclare a apelor reziduale din producţie de 50 – 100 % (pentru plăcile de gresie şi faianţă, în funcţie de tipul de placă care va fi produsă), sau de 30 – 50 % (pentru ceramică de uz casnic şi obiecte sanitare), prin aplicarea unei combinaţii de măsuri de optimizare a procesului şi sisteme de tratare a apei uzate tehnologice.

Reutilizarea nămolului:

Plăci de gresie şi faianţă:

Reutilizarea nămolului rezultat din tratarea apei uzate tehnologice în procesul de pregătire a corpului ceramic în proporţie de 0.4 – 1.5 % la greutatea de nămol uscat adăugat la corpul ceramic, prin aplicarea unui sistem de reciclare a nămolului, acolo unde este posibil.

Pierderi tehnologice solide/deşeuri solide:

Ceramică de uz casnic, obiecte sanitare, ceramică tehnică, produse refractare:

Reducerea cantităţii de pierderi solide din producţie/deşeuri solide sub formă de matriţe de ghips uzate, folosite pentru modelare prin aplicarea unei singure măsuri sau a unei combinaţii din următoarele măsuri:

•	înlocuirea mulajelor din ghips cu mulaje din polimeri
•	înlocuirea mulajelor din ghips cu mulaje din metal
•	utilizarea malaxoarelor de ghips în vid
•	reutilizarea mulajelor din ghips folosite în alte industrii.

TEHNICI NOI ÎN DEZVOLTARE

Câteva noi tehnici de reducere a impactului asupra mediului sunt în curs de elaborare sau au o utilizare limitată şi sunt considerate tehnici noi în dezvoltare. Cinci dintre acestea sunt discutate în capitolul 6:

•	arzătoare cu tub radiant
•	ardere asistată cu microunde şi uscătoare cu microunde
•	un nou tip de sistem de uscare pentru produsele refractare
•	gestionare avansată a apei reziduale din producţie cu recuperarea integrată a smalţului
•	smălţuire fără plumb a porţelanului de masă de calitate superioară. 

CONCLUZII

Capitolul Concluzii conţine informaţii despre punctele de reper în elaborarea acestui document, gradul de consens atins privind propunerile BAT pentru industria ceramică şi deficitele de informaţii care există încă, în special privind datele care nu au fost furnizate în perioada schimbului de informaţii şi, în consecinţă, nu au putut fi luate în considerare. Sunt oferite recomandări pentru cercetarea ulterioară şi strângerea de informaţii şi, în final, recomandări pentru actualizarea BREF privind fabricarea ceramicii. 

CE lansează şi sprijină, prin programele sale CDT, o serie de proiecte pe tema tehnologiilor curate, a tehnologilor de tratare şi de reciclare a apelor uzate şi a strategiilor de management. Aceste proiecte ar putea oferi o contribuţie utilă viitoarelor revizuiri ale BREF. Prin urmare, cititorii sunt invitaţi să informeze EIPPCB despre orice rezultate ale cercetării care sunt relevante pentru scopul acestui document (a se vedea de asemenea prefaţa documentului).